I dag er det 90 år siden, at DR sendte den første gudstjeneste i radioen. Siden har lytterne haft mulighed for at høre gudstjeneste i radioen hver søndag.

I 1925 sendte DR for første gang en gudstjeneste i radioen. Det var fra Garnisonskirken i København, og i dag søndag sender DR fra samme kirke.

Simon Kangas Larsen fra DR Tro har ansvaret for, at der søndag efter søndag sendes radiogudstjeneste fra en af de cirka 2000 kirker over hele landet:

- Jeg tror, at det er et af de programmer, der kommer mest rundt i landet, siger Simon Kangas Larsen.

DR sender fra store og små kirker

Gudstjenesten i radioen viser, at der er mange forskellige kirker og medlemmer af folkekirken i Danmark:

- Programmet skal afspejle den mangfoldighed, som folkekirken rummer, så det er ikke kun det store orgelbrus og de allerbedste kirkekor, man hører, siger Simon Kangas Larsen.

- Der er også transmissioner fra landsbykirker med små orgler og et par korsangere.

Imam prædiker i radioen på 'store bededag'Syv-otte gange om året sender DR gudstjenesten fra frikirker og fra katolske gudstjenester.

DR sender også fredagsbøn med en dansksproget imam 'store bededag', som er en særlig dansk helligdag fjerde fredag efter påske.

I løbet af året sender DR også gudstjenester på grønlandsk og færøsk.

Mange præster var imod idéen

Georg W. Olesen fik idéen til gudstjenesterne i radioen, fordi han havde sejlet i mange år og savnede at høre gudstjenester ombord på skibet.

Men mange præster var imod idéen. De mente, at folk så ville blive hjemme og høre gudstjeneste i radioen i stedet for at gå i kirke.